**Fejér Lipót**

Fejér Lipót 1880. február 9-én született Pécsett, a Szent Mór utca 3-as számú házban. Weisz Lipótként anyakönyvezték, mint Weisz Samu kiskereskedő és Goldberger Viktória elsőszülött fiát. Szülei a legjobb nevelést igyekeztek számára biztosítani. A reáliskola alsóbb osztályaiban Fejér Lipótnak nehezen ment a tanulás, matematikából még korrepetítort is kellett mellé fogadni. A szüleiben még az is felmerült, hogy nem taníttathatják tovább. A problémát részben az okozhatta, hogy a család otthon németül beszélt, a tanítás nyelve pedig magyar volt. A reáliskola felsőbb osztályaiban a matematikához való viszonyát gyökeresen megváltoztatta új tanára, Maksay Zsigmond. Maksay buzdítására rendszeres olvasója és feladatmegoldója lett az 1894-ben indított Középiskolai Matematikai Lapoknak. 1896-ban elemi aritmetikai és geometriai feladatmegoldásaiért elnyerte a Pécsi Nemzeti Kaszinó pályadíját, 4 aranyat. Fejlődése tovább folytatódott, 17 éves korában a Mathematikai és Physikai Társulatnak az érettségizettek számára rendezett matematikai versenyén második díjat nyert.

Egyetemi tanulmányait a budapesti Műszaki Egyetem gépészmérnöki karán kezdte meg, majd fél év után átiratkozott a Tudományegyetem középiskolai tanárokat képző karára. A harmadik egyetemi évét (1899-1900) Berlinben töltötte. Itt Schwarz professzor hívta fel figyelmét a Fourier-sorokkal kapcsolatos problémára, amelynek megoldása Fejér Lipót tudományos tevékenységének talán egyik legismertebb eredménye lett. A Fourier-sorok új összegezése eljárásáról szóló cikkét 1900-ban közölte a Francia Tudományos Akadémia folyóirata, a Comptes Rendus „Sur les fonctions bornées et integrables” címmel. A tanulmány egycsapásra világhírűvé tette a mindössze húsz éves fiatalembert.

1911-ben 31 éves korában nyilvános rendes tanárrá nevezték ki a kolozsvári egyetemen. Ilyen fiatal korban történő egyetemi tanári kinevezés most is, de akkor különösen kivételes esetnek számított. Eötvös Lóránd közbenjárására még ebben az évben meghívták a budapesti Tudományegyetem matematikai tanszékére; ő a meghívást elfogadta. Ettől kezdve egészen haláláig a budapesti Eötvös Lóránd Tudományegyetem tanára volt.

Alig került a fővárosba, amikor felkeresték Neumann János szülei és felkérték, hogy foglalkozzon az alig nyolc éves fiúkkal, aki már akkor is zseni volt, hiszen nyolcjegyű számokat osztott és szorzott fejben. Fejér Lipót keze alatt Neumann János a 20. század egyik legnagyobb matematikusa lett.

Eredményei világszerte ismertté tették nevét, és azok elismerése számos módon megnyilvánult. 1911-ben a Magyar Tudományos Akadémia Marczibányi mellékjutalommal tüntette ki az 1904-1910 években elért eredményeiért, elsősorban a „Folytonos függvények Fourier-sorának szingularitásairól” című dolgozatáért. 1912-ben felkérték, hogy vállalja el a Cambridgei Nemzetközi Matematikai Kongresszus alelnöki tisztét. 1914-től tagja volt a Matematikai lapok és a Mathematikai és Physikai Lapok szerkesztőségének.

1939-ben súlyos műtéten esett át. Ettől kezdve sokat betegeskedett és a háborús szenvedések is megviselték egészségét és kedélyét. A fasizmus előretörésével élete állandó veszélyben forgott, mégis Budapesten maradt, pedig sok külföldi egyetem kérte, hogy fogadja el meghívását. Mindvégig ragaszkodott hazájához, annak kultúrájához. 1944-ben kényszernyugdíjazták mint „nemzettől idegen elemet”.

Ugyanez év decemberében nyilasok sorakoztatták fel Tátra utcai ház többi lakójával együtt a Duna-partra induló menetbe. Egy bátor ember közbenjárása mentette meg életét. A háborút ugyan túlélte, de mivel lakását bombatalálat érte, fűtetlen intézeti szobájában vészelte át a telet. Tagja lett a Szent-Györgyi Albert (Nobel-díjas biokémius, a C-vitamin és a citromsavciklus felfedezője) által alakított rövid életű Természettudományi Akadémiának. Közeli hozzátartozója nem maradt, így csak tanítványai, barátai, és tisztelői segítségére számíthatott. Külföldről nemcsak a Vöröskereszten keresztül, hanem az American Friends Service Committee közreműködésével is kapott adományokat. A szervezet budapesti képviselője levélben értesítette, hogy a Kanadai Matematikai Kongresszus, a kanadai McGill Egyetem, volt tanítványai, Erdős Pál és Szegő Gábor, valamint mások is érdeklődtek hogylétéről és segítésének módjáról. Erdős, Szegő és mások is küldtek neki csomagokat és pénzadományokat.

1947-ben a megalakuló Bolyai János Matematikai Társulat tiszteletbeli elnöke lett. 1948-ban az elsők között kapta meg a Kossuth-díj első fokozatát.

Fejér Lipót életműve 109 különböző hazai és külföldi matematikai folyóiratban megjelent közleményből áll; ezeken kívül több olyan eredménye van, amelyek saját dolgozatban nem kerültek közlésre, hanem mások dolgozatában, illetve könyvében vannak ismertetve, továbbá számos, még eddig kiadatlan kéziratot hagyott hátra.

1959. október 15-én hunyt el Budapesten.

[https://crnl.hu/!old/tan/matek/betty/fejerlipot.htm](https://crnl.hu/%21old/tan/matek/betty/fejerlipot.htm)

[**https://hu.wikipedia.org/wiki/Fej%C3%A9r\_Lip%C3%B3t**](https://hu.wikipedia.org/wiki/Fej%C3%A9r_Lip%C3%B3t)